איש הבורות

איש הבורות (נודע גם בכינוי האינדיאני של הבורות, בפורטוגזית: índio do buraco; שנות ה-60 של המאה ה-20 בערך – יולי או אוגוסט 2022) היה כינוי שהיה בשימוש פקידי ממשל, ובשימוש העיתונות כדי לתאר גבר בן לשבטי הילידים בברזיל, שחי לבדו ביער האמזונאס. ההנחה היא שהוא היה השורד האחרון משבטו. לא ידוע איזו שפה הוא דבר או איך נקרא השבט שהוא השתייך אליו. כינויו של איש הבורות נלקח מהבורות העמוקים שנמצאו בכל אחד ממקומות המגורים שאותם הוא נטש. ההשערה המקורית היא שבורות אלו שימשו אותו ללכוד בעלי חיים או שימשו אותו כמחבוא, אך חלק מאלה שתצפתו עליו משערים שלבורות יש משמעות רוחנית לשבטו לשעבר. הבורות צרים ועומקם יותר מ-1.8 מטרים. במקורות נוספים הוא כונה גם: "היליד בבור" (indigenous man in the hole). "האיש בבור" (Man in the Hole). "האחרון בשבטו" (Last of his Tribe). "האיש הבודד ביותר בעולם" (Loneliest Man on Earth). "השורד הבודד" (lone survivor). אנשים החלו להיות מודעים לקיומו המבודד של איש הבורות ב-1996. שאר חבריו לשבט נהרגו ככל הנראה בעקבות מספר התנגשויות עם חוואים וכורתי עצים בשנות ה-80 ובשנות ה-90 של המאה ה-20. אחד המומחים הסביר ש"אין לראות בו מתבודד המסתתר בפני החברה. האיש הוא שורד של רצח עם. הוא לא בחר לחיות לבד". ב-2007 הכריז המוסד הלאומי למען האינדיאנים (FUNAI) על שטח של 80 קמ"ר סביבו כאזור מחוץ לתחום לכניסה ולפיתוח. בהמשך הורחבה הטריטוריה שלו בעוד כ-30 קמ"ר. חוקת ברזיל, שאושרה ב-1988, כבר העניקה לילידי הארץ זכויות על השטחים שבהם הם ישבו באופן מסורתי. מאז ייסוד השמורה ועד למותו, זכה האיש להשגחה של אנשי FUNAI והם ניסו למנוע הפרעה כל שהיא בשטחו. על אף זאת, הותקף איש הבורות ב-2009 על ידי חמושים, אך שרד. אף על פי שהוא נמנע ממגע ישיר עם אחרים, איש הבורות היה מודע לכך שהוא נמצא בהשגחת אנשי FUNAI. מעת לעת הם השאירו לו מתנות כמו כלים או זרעים, וכך "יצרו אצלו רמה מסוימת של אמון". לעיתים הוא סימן לצופים בו להיזהר מהמלכודות שהוא חופר כאמצעי הגנה או כמלכודת לבעלי חיים. ב-2018 פרסמה FUNAI סרט וידאו שלו כדי להעלות את המודעות העולמית לאיומים על השבטים בברזיל שלא נוצר עמם קשר. בסרט זה, האיש, שככל הנראה היה בעת פרסום הסרט בשנות החמישים לחייו, נראה במצב בריאות טוב. ב-24 באוגוסט 2022 נמצא איש הבורות מת במקום מגוריו. גופתו הייתה מוקפת בנוצות צבעוניות, מה שהוביל את אנשי FUNAI למסקנה שהוא ידע שקיצו מתקרב והוא הכין את עצמו למותו. לא נמצאו כל עדויות לכך שמותו של איש הבורות נגרם כתוצאה מאירוע אלים כלשהו. גופתו הועברה לנתיחה שלאחר המוות. אישי Sole survivor' of tribe in Amazon builds houses in holes, סרטון באתר יוטיוב Fresh footage of uncontacted indigenous man in Amazon emerges, סרטון באתר יוטיוב Scott Wallace (31 August 2018). "Why Revealing Uncontacted Tribes May Help Save Them". National Geographic. The last of his tribe by Fiona Watson; survivalinternational.org 6 Isolated Groups Who Had No Idea That Civilization Existed by C. Coville; 17 August 2012; cracked.com The Most Isolated Man on the Planet by Monte Reel; 2010; slate.com Phillips, Dom (19 July 2018). "Footage of sole survivor of Amazon tribe emerges". The Guardian. Man in the Hole: lone survivor of Amazon tribe hunted by Brazilian ranchers, The Telegraph, 11 December 2009 Amazon's 'man of the hole' attacked by unknown gunmen by Rory Carroll; 9 December 2009; theguardian.com "'Man in the Hole', lone survivor of Amazon tribe massacre, escapes ranchers' bullets". Amazon Rainforest News. December 11, 2009. Archived from the original on March 18, 2017. Amazon activists mourn death of ‘man of the hole’, last of his tribe, The Guardian, 28 Aug 2022. Camilo Rocha and Maija Ehlinger, CNN, August 29, 2022.